A) INDICTIO CAPITULI INTERMEDII Ordinis Cisterciensis apud Divionem celebrandi, die decima octobris 1687, iuxta Breve f. r. Alexandri PP. VII. Nos, frater Ioannes Petit, abbas Cistercii, christianissimi Regis in supremo Burgundiae senatu primus consiliarius, universi Cisterciensis Ordinis caput ac superior generalis, eiusdemque Capituli generalis plenaria auctoritate fungentes, omnibus et singulis nobis in Christo charissimis confratribus Reverendis admodum quatuor primis abbatibus, Praesidibus Congregationum, Visitatoribus provinciarum, Procuratoribus generalibus et Syndicis provinciarum utriusque Observantiae totius Ordinis nostri, Salutem in Domino sempiternam. Quia iuxta *Breve* f. r. Alexandri PP. VII, ob multa quae in dies emergunt negotia, quae matura deliberatione indigent, certa lege statutum est ut quolibet tempore intermedio inter duo Capitula generalia conveniamus, ad ea quae Ordinem nostrum spectant pertractanda. Ideo cum iamiam instet tempus illud ab ultimo nostro generali Capitulo vobis omnibus et singulis suademus, et etiam mandamus, quatinus si negotia magni momenti, quae celebrationem usque Capituli nostri generalis proxime futuri, differri non possint, proponenda et tractanda habeatis, ad Capitulum intermedium nostrum die decima et sequentibus mensis octobris praesentis anni apud Divionem celebrandum, accedatis ipsi, vel mittatis, nos de statu Congregationum vestrarum certiores facturi. Cum autem praesens originale ad singulos deferri nequit, volumus ut eius transumptis [transsumptis] ab aliquo ex officiariis generalis ultimi Capituli nostri generalis, vel a secretario nostro subscriptis, eadem fides quae ei adhibeatur. Datum Cistercii sub nostro et secretarii nostri signo manuali et maioris nostri sigilli appositione die vigesima quinta martii anno Domini 1687. *Sic signatum* : Frater Ioannes abbas Cistercii, generalis totius Ordinis Cisterciensis. — *Et infra* : de mandato praefati Rmi D. mei abbatis generalis F. Renatus Dubois secretarius, et sigillatum maiori sigillo eiusdem Rmi. D. — *Concordat cum originali.* P. Renatus Dubois secretarius qui et supra. * * * Acta Capituli intermedii in aedibus cisterciensibus Divione celebrati anno Domini 1687, die 10 et sequentibus mensis octobris. 1.  Die 10 octobris, hora octava matutina, missam de Spiritu Sancto in capella aedium Cisterciensium Divione celebravit Rmus D. N. Et statim congregatis in aula maiori earumdem R. adm de Firmitate, de Claravalle et de Morimundo, R. D. de Stamedio Procuratore generali in Curia romana, R. D. de Charitate Procuratore generali in Gallia monasteriorum abbatibus, venerabilibusque D. Daniele De la Huproye, s. th. d., D. Philiberto Donet, D. Stephano Prinstet, D. Nicolao Mathieu, D. Hugone De la Croix provinciarum Campaniae, Burgundiae, Alverniae, Lotharingiae et Insulae Franciae respective Syndicis, distisque [dictisque] hymno *Veni Creator*, versibus et oratione, concionem habuit Rmus D. N. Tum eius iussu lectus est articulus 12 *Brevis* Alexandri PP. VII, de Capitulo intermedio, qui incipit : Et quia. Et ab ipso officiales ordinati sunt, scilicet : D. Daniel De la Huproye Promotor, D. Stephanus Prinstet et D. Nicolaus Mathieu Notarii Capituli, D. Renatus Dubois, s. th. d., et D. Philippus Lejuge secretarii Rmi D. N. 2.  Deinde excusationem absentiae R. adm D. de Pontigniaco a Promotore publice lectam admisit Capitulum. 3.  Pro parte R. D. de Columba, monasteriorum S. O. in provincia Pictaviensi Vicarii generalis, praesenti Capitulo supplicatum est, quatinus habita ratione tenuis proventus monasterii sui et refunderentur expensae quas exsolvit in negotio contra fr. Ambrosium Le Maignan in executionem decreti ultimo praeteriti Capituli generalis. Statutumque est ut dictus R. D. de Columba certus de refusione dictarum expensarum reddatur, Procuratoremque generalem doceat de hucusque actis et forsan agendis in dicto negotio. 4.  Quia in quibusdam monasteriis tam virorum quam monialium utriusque Observantiae denegata est sub variis praetextibus contributionum solutio, decrevit praesens Capitulum, standum esse diffinitionibus Capitulorum generalium super hoc factis, et iterato Syndicis omnibus iniungit, ut eam prosequantur iuxta taxam in Capitulo generali anni 1683 renovatam, per omnes iuris et iustitiae vias, in omnibus monasteriis cuiuscumque Observantiae. 5.  Eadem die, pomeridianis horis, congregato ut prius Capitulo. — Cum exposuerit R. D. de Charitate, Procurator generalis in Gallia, quod vi decretorum Capituli generalis de annis 1683 et 1686, quibus ordinatum fuerat, ut ad debitum finem perduceret controversiam inter Capitulum generale ex una parte, et ex altera R. adm R. abbatem Claravallensem, praetendentem suo monasterio deberi 300 libras turonen. annui redditus a dicto Capitulo generali, eamque pace vel iudicio procuraret terminandam. Dictus Procurator generalis contradictorium arrestum a consilio magno Regis obtinuit, quo inter alia statuitur solvenda esse dicto R. adm D. Claravallensi arreragia posseque summam principalem ei refundi ratione duodeni denarii. Supplicans dictus Procurator, quatinus eiusmodi refusioni et expensis occasione huius arresti a se factis et exsolutis provideatur, praesens Capitulum aestimans solutionem tam summae principalis quam arreragiorum, si quae sint, fore Ordini eo utiliorem quo citius fiet, mandat Syndicis, ut contributiones exactas et usque ad proximum generale Capitulum exigendas a monasteriis suarum provinciarum quamprimum dicto Procuratori generali absque ullis sumptibus, si fieri potest, Parisios mittant eo fine, ut tum dictorum arreragiorum et summae principalis dicti redditus, tum etiam dictarum expensarum fiat refusio usque ad integram solutionem. Quae contributiones, si ad manus dicti Procuratoris generalis tempore competenti non pervenerint, concessit et concedit praesens Capitulum facultatem mutuo accipiendi pecuniam huic supplendo defectui necessariam usque ad summam trium millium sex centarum librarum, per contractum constitutionis vel aliter, et ad hunc effectum omnia instrumenta requisita et necessaria faciendi, cum potestate contributiones aliaque bona ad Ordinem pertinentia obligandi, de quibus proxime futuro generali Capitulo reddet rationem. Quoad vero computa, quae dictus adm R. D. de Claravalle eiusque conventus iuxta dictum arrestum Procuratori praefato reddere tenentur, Capitulum huic dat plenum posse, si sic expedire iudicaverit, cum dictis de Claravalle amicabiliter componendis transigendi et eligendi unum aut plures amicabiles compositores pro terminandis horum computorum difficultatibus. Insuper iniungit, ut cellerarii sive alii officiales monasteriorum, quibus dicti Claravallenses praedictas contributiones percipere solebant, Syndicis provincialibus sine mora tradant quittantias vel computorum extracta, quae solutionem contributionum ab anno 1623 inclusive spectant dicto Procuratori generali transmittenda. 6.  Viso decreto ultimi Capituli generalis, quo mandatur ut R. D. abbates de Bello loco et de Valle dulci ad instantiam Syndicorum coram Rmo D. N. apud Cistercium se sisterent, qui, iis auditis, si rei invenientur, poenas contra remanentes a Capitulo generali statutas eos incurrisse declararet ; visa etiam imprimis citatione dicto abbati de Bello loco facta die 19 iulii praesentis anni, necnon libello supplici dicti abbatis de Valle dulci Capitulo praesenti oblato, quo se excusat ; et citatione ipsi intimata die 8 augusti eiusdem anni ; praesens Capitulum declarans dicti abbatis de Valle dulci excusationem nullam, statuit ut iuxta dictum decretum Capituli generalis dictus abbas de Valle dulci apud Cistercium coram Rmo D. N. compareat, attenta sua submissione benigne excipiendus. Et quoad abbatem de Bello becco nisi intra mensem ianuarium proxime futurum, utpote terminum citationis factae comparuerit, denuo vi praesentis decreti infra duos alios menses pro termino peremptorio apud Cistercium citabitur, iuxta decretum Capituli generalis a Rmo D. N. iudicandus. Si vero non comparuerit, poenas contra remanentes a Capitulo statutas incurrisse declarabitur, ut nunc prout ex tunc incurrisse declarat praesens Capitulum, executionem praesentis decreti Syndicis respective iniungendo. 7.  Referente Promotore quod fr. Iacobus Ribera monasterii Sanctarum Crucium in Catalaunia monachus, ab abbate et conventu suo ad recuperandum prioratum de Leula deputatus speciali procuratione de die ultima decembris anni 1680, trecentas libras cuidam civi Parisiensi nomine Brunet promisso obligatorio de die 23 martii 1681, coram notariis publicis recepto, debitas solvere negligat ; praesens Capitulum statuit, ut hac de re ad Vicarium generale Coronae Arragonum et Navarrae, et abbatem SS. Crucium scribatur, quatinus dictam summam quamprimum persolvi curent pro bono nomine Ordinis et Congregationis. 8.  Die 11, post missam a Rmo D. N. hora octava matutina celebratam, congregato, ut solitum est, Capitulo, cui adfuit vener. D. Paulus Chifflet, prior monasterii de Monte S. Mariae, in comitatu Burgundiae Vicarius generalis. 9.  Super propositione facta a Rmo D. N. de modo exsequendi decreta Capitulorum generalium de annis 1667, 1683 et 1686 circa compilationem statutorum, iniungitur personis ad hoc deputatis, ut quamprimum omni cessante impedimento, infra diem Purificationis proxime futurum, Parisius conveniant huic negotio operam daturi ; et eis sicut aliis hospitibus alimenta, dum huic operi vacabunt, a procuratore collegii S. Bernardi Parisiensis ministrabuntur ab Ordine, ut videbitur, posthac refundenda. 10.  Quoniam in ultimo Capitulo generali unum punctum de designandis novitiorum magistris pro qualibet provincia remissum fuit ad Rmum D. N. et R. quatuor primos abbates, praesens Capitulum magistros novitiorum nominavit in monasterio Bonaevallis pro provincia Ruthenensi D. Ludovicum Degua ; in monasterio Grandis sylvae pro provincia Tholosana D. Amatum Minard eiusdem priorem. 11.  Deinde substituti sunt loco officialium a tempore ultimi Capituli defunctorum. *In inferiori Germania et Tractu Rheni* : Vicar. gener. R. D. de Hemmenrode ; Synd. R. D. de Campo Mariae. — *In provincia Pictaviensi* : Synd. D. Ioannes Perron prior de Castellariis. — Vicario *Campaniae* nullus est suffectus, sed istius provinciae monasteriorum visitatio fuit remissa R. adm D. de Claravalle usque ad proximum generale Capitulum. 12.  Eadem die, pomeridianis horis, congregato, ut prius, Capitulo, post tractata pleraque negotia, retulit D. Paulus Chifflet in comitatu Burgundiae Vicarius generalis, statum monasteriorum provinciae suae. 13.  Die 12, horis pomeridianis, congregato, ut prius, Capitulo, resumpsit supradictus Vicarius in comitatu Burgundiae relationem suam et ad ipsius petitionem utrum posset delegare, maxime cum propter varia, quae in dies emergunt, negotia, non posset semper cum opus videtur esse ad monasteria suae provinicae [provinciae] valde distantia transferre. Respondit Capitulum negative. 14.  Cum ad audientiam Capituli pervenerit pluraque monasteria, praesertim in comitatu Burgundiae, non gaudere partitione canonica in bonis stabilibus seu mensa separata, quae fieri debet inter abbates commendatarios et conventus regulares ; et a longo tempore vix ullas a dictis monasteriis solutas fuisse contributiones ; et si bullis Summorum Pontificum, ordinationibus regum christianiss. arrestis supremarum totius regni Galliae curiarum et Ordinis constitutionibus fuerit hoc multoties sancitum. Providere cupiens praesens Capitulum, R. adm D. de Morimundo commisit, ut quamprimum amplissimos dominos Protopraesidem et Procuratorem generalem supremi Parlamenti comitatus Burgundiae conveniat, et omnibus modis tum dictam partitionem seu mensam separatam quam contributionum solutionem fieri procuret ; volens ut ipsis hac de re nomine Capituli scribatur. Sin minus, per Ordinis officiales ad consilium magnum Regis habeatur recursus. — Absens autem erat ab hac 5 sessione R. D. de Stamedio. 15.  Denique facta fuit lectio actorum praesentis Capituli intermedii, quae de more approbata fuere et subsignata a Rmo D. N. ceterisque supra nominatis. Sic signatum, fr. Ioannes abbas generalis Cisterciensis, fr. Claudius Firmitatis abbas, fr. Bouchu abbas Claraevallis, fr. Benedictus abbas Morimundi, fr. S. Prinstet notarius Capituli, fr. N. Mathieu not. Cap. 